ཀྲུང་གོ་མི་དམངས་ནི་རླབས་ཆེ་བའི་མཐུན་སྒྲིལ་སྙིང་སྟོབས་ལྡན་པའི་མི་རིགས་ཤིག་ཡིན།ལོ་ངོ་སྟོང་ཕྲུག་དུ་མའི་ལོ་རྒྱུས་ཀྱི་ཆུ་རྒྱུན་རིང་མོའི་ཁྲོད་ཀྲུང་གོ་བས་དུས་དང་རྣམ་པ་ཀུན་ཏུ་མཐུན་སྒྲིལ་བསམ་པ་གཅིག་སྦྲེལ་དང་དཀའ་ངལ་མཉམ་སེལ་བྱས་ནས་གཅིག་གྱུར་གྱི་མི་རིགས་མང་བའི་རྒྱལ་ཁབ་འཛུགས་སྐྲུན་བྱས་པ་དང་།མི་རིགས་ང་དྲུག་གི་རྒྱུ་མང་ཕུང་གཅིག་དང་མཉམ་འདྲེས་མཉམ་ཐུག་གི་མི་རིགས་ཀྱི་འབྲེལ་བ་མཐུན་པོ་འཕེལ་རྒྱས་སུ་བཏང་ནས།སོ་སྲུང་རོགས་རེས་བྱེད་པའི་ཀྲུང་ཧྭའི་ཁྱིམ་གཞི་ཆེན་མོ་ཆགས་པར་གྱུར་པ།ལྷག་པར་དུ་ཉེ་རབས་ཀྱི་ཕྱིས་སུ་ཡུལ་གཞན་གྱི་བཙན་འཛུལ་པས་གནོད་འཚེ་ཚབས་ཆེན་བཏང་བའི་གནས་བབ་དྲག་པོའི་འོག་ཏུ།རང་རྒྱལ་གྱི་རིགས་སོ་སོའི་མི་དམངས་ཀྱིས་ལག་སྦྲེལ་དཔུང་གཤིབ་དང་དཔའ་མཛངས་རྟུལ་ཕོད་ཀྱིས་འབད་བརྩོན་དང་ཁྲག་བཏོན་དམར་འཛིང་བྱས་པས་ངན་པའི་མཐར་ལྷུང་བའི་བཙན་འཛུལ་པ་ཡོད་ཚད་ཕམ་པར་བཏང་སྟེ།མི་རིགས་རང་བཙན་དང་རང་དབང་སྲུང་སྐྱོབ་བྱས་ནས་ཐུན་མོང་གིས་ཀྲུང་ཧྭ་མི་རིགས་ཀྱི་མེས་རྒྱལ་སྲུང་སྐྱོབ་དང་ཕྱི་རྒྱལ་གྱི་བཙན་གནོན་འགོག་པའི་བརྗིད་ཆགས་ཡིད་འོང་གི་ལོ་རྒྱུས་སྙན་རྩོམ་རིང་མོ་བརྩམས།མིག་སྔར་ཀྲུང་གོས་གཞན་གྱི་ཡིད་དབང་འཕྲོག་པའི་འཕེལ་རྒྱས་ཀྱི་གྲུབ་འབྲས་བླངས་པ་ནི་དེ་བས་ཀྱང་རྒྱལ་ཡོངས་ཀྱི་རིགས་སོ་སོའི་མི་རིགས་ཚང་མས་ཡིད་སེམས་གཅིག་འདྲེས་དང་ལྟེ་མཐུན་ཕྱོགས་མཐུན་སྒོས་ཧུར་ཐག་བྱས་པའི་འབྲས་བུ་ཡིན།ཀྲུང་གོ་མི་དམངས་ཀྱིས་རང་ཉིད་ཀྱི་མྱོང་བརྒྱུད་ལས་མཐུན་སྒྲིལ་ནི་སྟོབས་ཤུགས་ཡིན་པ་དང་མཐུན་སྒྲིལ་བྱས་ན་ད་གཟོད་མདུན་སྐྱོད་བྱེབ་ཐུབ་པ་ལས།ཁ་ཐོར་དགུ་ཐོར་དུ་གྱུར་པའི་རྒྱལ་ཁབ་ནི་འཕེལ་རྒྱས་དང་ཡར་སྐྱེད་ཡོང་མི་སྲིད་པ་གཏིང་ཟབ་ནས་ངོས་ཟིན་བྱུང་ཡོད།གལ་ཏེ་ཀྲུང་གོ་མི་དམངས་དུང་ཕྱུར་བཅུ་གསུམ་ལྷག་གིས་དུས་དང་རྣམ་པ་ཀུན་ཏུ་འདི་ལྟ་བུའི་རླབས་ཆེན་གྱི་མཐུན་སྒྲིལ་སྙིང་སྟོབས་དར་སྤེལ་བྱས་ཚེ།ང་ཚོར་ངེས་པར་དུ་ཞུམ་མེད་མདུན་སྐྱོད་དང་ཟླ་མེད་ནུས་ཤུགས་ལྡན་པའི་སྟོབས་ཤུགས་ཆེན་པོ་ཞིག་ཆགས་ཐུབ་པར་ང་ལ་ཡིད་ཆེས་ཡོད།